《和施倅岁暮感怀》
宋代·王庭圭

野阔生愁兴，时危无定居。渊明伤倦鸟，张翰忆鲈鱼。

宦路风波恶，交情势利疏。谋生成龃龉，欲进复踌躇。

盗贼犹猖蹶，田园未垦锄。君王图治切，新下急贤书。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。